ยอดใช้จ่ายผ่านอี-มันนี่แผ่ว
เดือนก.ค.มีสัญญาณหดตัว คาดประชาชนระวังการซื้อสินค้า
17 ต.ค. 2559

เดือนก.ค.มีสัญญาณหดตัว คาดประชาชนระวังการซื้อสินค้า
โพสต์ทูเดย์ - ธปท.เผยยอดใช้จ่ายซื้อสินค้าและมูลค่าเติมเงินอี-มันนี่ เดือน ก.ค.มีสัญญาณหดตัวเล็กน้อย ประชาชนระวังการใช้จ่าย
ธนาคารแห่งประเทศไทย (ธปท.) รายงานเงินอิเล็กทรอนิกส์ (อี-มันนี่) ทั้งระบบในเดือน ก.ค.ที่ผ่านมา ว่า มีมูลค่าการใช้จ่ายเพื่อซื้อสินค้าและบริการ รวมถึงการชำระเงินผ่านอี-มันนี่ ในช่องทางต่างๆ รวมทั้งสิ้น 7,198 ล้านบาท เพิ่มขึ้นจากระยะเดียวกันปีก่อน 1,328 ล้านบาท หรือ 22.63% ในจำนวนนี้ส่วนใหญ่ 6,768 ล้านบาท เป็นการใช้จ่ายผ่านบริการของผู้ให้บริการที่มิใช่สถาบันการเงิน (นันแบงก์) ส่วนอีก 430 ล้านบาท เป็นการใช้จ่ายผ่านผู้ให้บริการที่เป็นสถาบันการเงินหรือธนาคารพาณิชย์
ขณะที่มูลค่าการเติมเงินของอี-มันนี่ ทั้งระบบอยู่ที่ 7,129 ล้านบาท เพิ่มขึ้นจากระยะเดียวกันปีก่อน 1,201 ล้านบาท หรือ 20.27% โดยเป็นการเติมเงินผ่านผู้ให้บริการที่เป็นธนาคารพาณิชย์เพียง 439 ล้านบาท นอกนั้นเป็นการเติมเงินผ่านผู้บริการที่เป็นนันแบงก์ 6,689 ล้านบาท โดยการใช้จ่ายผ่านอี-มันนี่และการเติมเงินในบัตรอี-มันนี่มีการขยายตัวต่อเนื่องตามความนิยมของผู้บริโภคยุคใหม่ เนื่องจากสะดวกต่อการใช้จ่ายไม่ต้องถือเงินสด และสะดวกต่อผู้ให้บริการเนื่องจากไม่ต้องมีการทอนเงิน
อย่างไรก็ดี แม้ว่าอี-มันนี่ในภาพรวมจะเติบโตได้ดี แต่หากเทียบมูลค่าการใช้จ่ายและมูลค่าการเติมเงินผ่านอี-มันนี่กับเดือนก่อนหน้า กลับพบว่าหดตัวลง โดยมูลค่าการใช้จ่ายผ่านอี-มันนี่ในส่วนของผู้ให้บริการที่เป็นธนาคารพาณิชย์ลดลง 39.66 ล้านบาท หรือ 8.44% แต่การใช้จ่ายอี-มันนี่ของนันแบงก์ยังเพิ่มขึ้น 221.5 ล้านบาท หรือ 3.38%
ขณะเดียวกัน ด้านมูลค่าการเติมเงินอี-มันนี่ของผู้ให้บริการที่เป็นธนาคารพาณิชย์กลับลดลง 23.62 ล้านบาทหรือ 5.10% ขณะที่มูลค่าการเติมเงินอี-มันนี่ ของผู้ให้บริการที่เป็นนันแบงก์เพิ่มขึ้น 25.17 ล้านบาท หรือ 0.38% ถือว่ามีอัตราการขยายตัวเพียงเล็กน้อย ส่วนหนึ่งคาดว่าเป็นผลมาจากการบริโภคภาคเอกชนหรือการจับจ่ายใช้สอยภายในประเทศที่ลดลง ตามภาวะเศรษฐกิจที่ยังฟื้นตัวไม่ทั่วทุกภาคส่วน ทำให้ผู้บริโภคบางกลุ่มยังคงมีความระมัดระวังในการใช้จ่ายระหว่างนี้
สำหรับจำนวนบัญชีผู้ใช้บริการอี-มันนี่ พบว่าทั้งระบบมีจำนวนรวมทั้งสิ้น 35.26 ล้านบัญชี เพิ่มขึ้นจากระยะเดียวกันปีก่อน 6.65 ล้านบัญชี หรือ 23.24% ในจำนวนนี้เป็นบัญชีหรือบัตรของผู้ให้บริการที่เป็นธนาคารพาณิชย์เพียง 2.2 ล้านบัญชี นอกนั้นอีก 33.06 ล้านบัญชี เป็นของผู้ให้บริการที่เป็นนันแบงก์